KYK: Kompetisie word straf op Blitsbrein Junior | Netwerk24
17 Februarie 2020 07:57
“Op ’n skaal van een tot tien, is ek 11 as dit kom by kompeterend wees. Ek weet ek het ’n probleem,” het Almé voor die episode gesê.
“Ek weet nie alles in die lewe is ’n kompetisie nie, maar as dit was, sou ek dit wou wen.”
Die huidige Blitsbrein Junior, Joshuan du Toit (15) van die Afrikaanse Hoër Seunskool, het Almé egter gewaarsku om nie te vinnig te praat nie.
“Sy moet eers aan die einde van die episode praat, want enigiets kan gebeur en ek gaan dit vir seker nie vir haar maklik maak nie.”
’n Nuwe episode van Blitsbrein Junior word elke Maandag om 18:00 op VIA uitgesaai met Pietie Beyers as die aanbieder. Die leerlinge wat aan dié seisoen deelneem, is almal hoërskoolleerlinge (tussen gr. 8 en gr. 11) wat in 2019 aan Netwerk24 se algemene kennis-kompetisie, Blitsbrein Junior, deelgeneem het. Dié kompetisie is saam met Die Burger, Beeld en Volksblad aangebied.
Joshuan neem vandeesweek die derde week agtereenvolgens aan Blitsbrein Junior deel.
Hy kom teen Almé en Duan Ruthenberg (15), van die Hoërskool Jeugland in Kempton Park, te staan.
Die vredemaker, Duan, het voor die episode aan sy twee teenstanders gesê: “Gaan uit, gaan geniet dit. Moenie te veel fokus op die kompetisie nie. Dis ’n lekker ervaring, kom ons geniet dit net saam.”
Al drie dié deelnemers het ook verlede jaar uitgeblink in Netwerk24 se algemenekennis-kompetisie.
Joshuan het die eerste plek in die kategorie vir gr. 8- en gr. 9-leerlinge behaal. Duan was negende landwyd in dieselfde afdeling.
In die kategorie vir gr. 10- en gr. 11-leerlinge het Almé nasionaal die tweede plek behaal.
Klik hier om episode 1 tot 6 op NW24TV te kyk.
Episode 7 is op 17 Februarie om 18:00 op VIA, DStv-kanaal 147, te sien.
Episode 7 sal ook van 18 Februarie op Netwerk24 onder NW24TV te sien wees.